COM7 จากร้านคอมพันธุ์ทิพย์ สู่ธุรกิจหมื่นล้าน
“เรื่องไอที เป็นเรื่องกล้วยๆ สำหรับทุกคน”  ประโยคนี้เป็นคอนเซ็ปต์ของร้าน BaNANA  หนึ่งในแบรนด์ร้านขายสินค้าไอทีภายใต้บริษัท COM7..  รู้หรือไม่ว่า จริงๆ แล้ว COM7 เริ่มจากร้านเล็กๆ ในห้างพันธุ์ทิพย์เมื่อ 23 ปีที่แล้ว  ในปัจจุบันบริษัท COM7 มีเชนร้านขายสินค้าไอทีรวมกัน 368 สาขา  และบริษัทมีมูลค่า 20,760 ล้านบาท  แล้ว COM7 มีกลยุทธ์น่าสนใจอย่างไร? ลงทุนแมนจะเล่าให้ฟัง
8 มี.ค. 2562

COM7 จากร้านคอมพันธุ์ทิพย์ สู่ธุรกิจหมื่นล้าน / โดย ลงทุนแมน
“เรื่องไอที เป็นเรื่องกล้วยๆ สำหรับทุกคน”
ประโยคนี้เป็นคอนเซ็ปต์ของร้าน BaNANA 
หนึ่งในแบรนด์ร้านขายสินค้าไอทีภายใต้บริษัท COM7..
รู้หรือไม่ว่า
จริงๆ แล้ว COM7 เริ่มจากร้านเล็กๆ ในห้างพันธุ์ทิพย์เมื่อ 23 ปีที่แล้ว
ในปัจจุบันบริษัท COM7 มีเชนร้านขายสินค้าไอทีรวมกัน 368 สาขา 
และบริษัทมีมูลค่า 20,760 ล้านบาท
แล้ว COM7 มีกลยุทธ์น่าสนใจอย่างไร?
ลงทุนแมนจะเล่าให้ฟัง
ย้อนกลับไปปี 2539 
หรือ 23 ปีก่อน..
คุณสุระ คณิตทวีกุล เริ่มต้นธุรกิจขายคอมพิวเตอร์ที่ห้างพันธุ์ทิพย์ พลาซ่า 
ภายใต้ชื่อร้าน BIG IT และต่อยอดทำธุรกิจค้าส่งสินค้าไอทีให้กับร้านค้าทั่วประเทศ
ขณะนั้น 
ประเทศไทยมีประชากรประมาณ 60 ล้านคน 
แต่คนไทยเข้าถึงคอมพิวเตอร์ไม่ถึง 6 ล้านคน..
แสดงให้เห็นว่าโอกาสทางธุรกิจ 
และพื้นที่ในการเติบโตของธุรกิจไอทียังมีอยู่มาก
อย่างไรก็ตาม ต่อมาตลาดค้าส่งไอทีเริ่มมีการแข่งขันสูง 
รวมไปถึงคู่แข่งรายใหญ่และบริษัทข้ามชาติเริ่มเข้ามาแย่งส่วนแบ่ง..
คุณสุระ จึงมองว่าธุรกิจค้าปลีกยังมีพื้นที่ให้เติบโตมากกว่า 
และจุดนี้เองเป็นจุดเริ่มต้นของอาณาจักร COM7
“คนไม่ได้อยากมาพันธุ์ทิพย์
แต่เพราะไม่มีที่ไป เลยต้องมาที่นี่”
เรื่องนี้เป็นไอเดียที่ทำให้ คุณสุระวางแผนการขยายธุรกิจไปยังห้างสรรพสินค้า
เพราะมองว่า.. 
ไลฟ์สไตล์คนไทยกำลังเปลี่ยนไป
ตอนนั้นในห้าง ไม่มีคู่แข่ง
หากเริ่มก่อน COM7 จะเป็นเจ้าแรก
ทั้งหมดนี้จึงเป็นที่มาของร้าน BIG IT สาขาแรกที่เซ็นทรัล ลาดพร้าว
ผลปรากฏว่า ร้านในห้างขายดี..
ความคิดที่จะสร้างแบรนด์เพื่อเข้าถึงคนทั่วไปก็ตามมา
จนในที่สุดกลายมาเป็นแบรนด์ BaNANA ด้วยคอนเซ็ปต์ ไอทีเป็นเรื่องกล้วยๆ สำหรับทุกคน..
หลังจากนั้น COM7 ได้ขยายกิจการโดยปัจจุบันเป็นเจ้าของร้านต่างๆ ดังนี้
BaNANA 161 สาขา 
Studio7 98 สาขา
BaNANA Mobile, Samsung Shop, Oppo Shop, Vivo Shop รวมกัน 79 สาขา 
ร้านบริการ iCare และอื่นๆ รวมกัน 368 สาขา
นอกจากนี้ยังมีสิทธิ์ในการบริการ True Shop อีก 68 แห่ง..
แล้วผลประกอบการบริษัท COM7 เป็นอย่างไร?
ปี 2559 รายได้ 17,212 ล้านบาท กำไร 407 ล้านบาท
ปี 2560 รายได้ 22,584 ล้านบาท กำไร 609 ล้านบาท
ปี 2561 รายได้ 27,913 ล้านบาท กำไร 893 ล้านบาท
จะเห็นได้ว่ารายได้ของ COM7 เติบโตเรื่อยมา
และที่น่าสนใจคือ 
การเติบโตของกำไรเร็วกว่า การเติบโตของรายได้
ซึ่งอาจแสดงให้เห็นว่าบริษัท COM7 สามารถบริหารจัดการค่าใช้จ่ายได้ดีนั่นเอง..
แล้วสัดส่วนรายได้ของ COM7 มาจากอะไรบ้าง?
รายได้ COM7 มาจาก
โทรศัพท์มือถือ 49%, โน้ตบุ๊ก 20%, อุปกรณ์เสริม 16%, แท็บเล็ต 12%, คอมพิวเตอร์ 3% และงานบริการ 1%
หลายคนอาจคิดว่า COM7 มีรายได้จากการขายคอมพิวเตอร์
แต่จากตัวเลขข้างต้น บริษัท COM7 มีรายได้เกือบครึ่งมาจากการขายโทรศัพท์
อย่างไรก็ตามสาขาส่วนใหญ่จะเป็นสิทธิ์ในการขายสินค้าจาก Apple ภายใต้ชื่อ Studio7
หมายความว่า ถ้าสินค้าใหม่ๆ ของ Apple ไม่เป็นที่นิยม ก็อาจส่งผลกระทบโดยตรงต่อ COM7 ได้เช่นกัน
นอกจากนี้ ความเสี่ยงของธุรกิจค้าปลีกส่วนใหญ่จะมาจากการบริหารสินค้าคงคลัง และการกระจายสินค้าไปยังหน้าร้านต่างๆ
ซึ่งประเด็นที่สำคัญของธุรกิจค้าปลีกไอทีก็คือ “อายุขัยของสินค้า” ที่มาไว-ไปไว กว่าค้าปลีกกลุ่มอื่นๆ มาก
ซึ่งก็ต้องติดตามกันต่อไปว่า COM7 
จะเติบโตภายใต้เงื่อนไขมากมายเหล่านี้ได้ดีแค่ไหน..
แล้วเรื่องนี้บอกอะไรเรา?
23 ปีก่อน
หลายคนเลือกที่จะแข่งกันขายคอมพิวเตอร์ในพันธุ์ทิพย์
คุณสุระกลับเลือกที่จะเดินออกไปเปิดในห้างเป็นคนแรก 
เพราะคนไทยอีกกว่า 54 ล้านคนยังไม่มีโอกาสได้เป็นเจ้าของสินค้าไอที
แน่นอนว่า ไม่มีใครคาดการณ์อนาคตได้ถูกต้อง 100%
แต่คนที่สำเร็จบนโลกนี้ไม่มีใครรอให้ชัวร์ 100%
เพราะคนที่กล้าจะเริ่มก่อน ก็จะมีสิทธิ์เป็นผู้ชนะก่อน เช่นกัน..
----------------------
นอกจาก COM7 แล้ว JIB ก็ธุรกิจไอทีที่น่าสนใจอีกหนึ่งราย อ่านเพิ่มเติมได้ที่
ติดตามเรื่องหลากหลาย จากผู้เขียนเก่งๆ หลายท่าน ในแอป blockdit โหลดได้ที่ 
สั่งซื้อหนังสือลงทุนแมน 9.0 ได้ที่
Lazada: 
Shopee: 
----------------------
References
-แบบรายงาน 56-1 บริษัท COM7, 2560
-งบการเงินรายปี บริษัท COM7, 2561
-
-
-
-